Maksuameti koostöö Taxifyga on üks osa ameti laiemast eesmärgist teha ettevõtetega koostööd, et arendada majanduskeskkonda, lihtsustada maksukogumist ja toetada ettevõtete tegevust.
"MTA teeb koostööd kõikide ettevõtjatega, kes soovivad panustada maksude kogumisse läbi lihtsustatud teenuse. Eelkõige mõtleme siinkohal neid ettevõtjaid, kes aitavad oma teenusega eraisikutel tulu teenida," ütles maksuameti avalike suhete juht Rainer Laurits. "Selles mõttes on kõik projektid oma olemuselt sarnased, kus eesmärgiks on tulude kandmine tuludeklaratsioonile isiku nõusolekul," lisas Laurits.
"Taxify puhul on maksuametil kavas pakkuda mugavamat tulumaksu deklareerimist eraisikust autojuhtidele. Lisaks näeme, et e-arvete kasutuselevõtuga oleks võimalik muuta ettevõtjatest autojuhtidel raamatupidamise korraldamine automaatsemaks ja mugavamaks," ütles Laurits.
Taxify leppis enne jõule peetud kohtumisel maksu- ja tolliametiga (MTA) kokku koostöö tihendamises ning võimalikult mugavate tulumaksu deklareerimise võimaluste loomises Taxify abil sõite pakkuvatele autojuhtidele, kirjutas Postimees teisipäeval.
Varasemalt on maksuamet hakanud koostööd tegema nii Uberi kui ka mitmete pankadega. MTA on viimastel kuudel kohtunud ka teiste jagamismajanduse ettevõtetega ning arutanud nendega, kuidas uut majandust maksustama peaks ning milline viis oleks kellelegi vastuvõetav.